Piia Ristikankareen katoaminen

Piia Irmeli Ristikankare (s. 18. joulukuuta 1972) oli 15-vuotias piikkiöläistyttö, joka katosi 7. lokakuuta 1988.

7. lokakuuta oli ammattikoulun kotitalouslinjalla opiskelleelle Ristikankareelle tavallinen perjantainen koulupäivä. Hän oli ehtinyt sopia yökyläilyn Paimiossa asuvan ystävänsä kanssa, mutta joutui perumaan sen, koska muurari-isän työkeikan takia 3-vuotias pikkuveli tarvitsi hoitajaa. Pian kävi kuitenkin ilmi, että pikkupoika saakin mennä isän mukaan työkeikalle. Piian vanhemmat olivat eronneet ja äiti oli muuttanut pois perheen yhteisestä kodista pari vuotta aiemmin.

Isä oli appensa kanssa saunomassa, kun Piia Ristikankare vietti aikaa 3- ja 14-vuotiaiden veljiensä seurassa. Teineille tuli riita televisio-ohjelmista, ja Piia lähti ulos. Ulos lähtiessään hänellä oli todennäköisesti mukanaan pieni laukku, jossa oli vähän rahaa. Tämän jälkeen Piia Ristikankaretta ei ole nähty. Sunnuntai-iltana isä Heikki Ristikankare sai kuulla, että Piia ei koskaan saapunut Paimioon. Maanantaiaamuna hän teki tyttärestään katoamisilmoituksen. Katoamista seuranneiden päivien ja viikkojen aikana Piiaa ei erityisemmin etsitty, sillä tytön arveltiin lähteneen omille teilleen ja hänen uskottiin palaavan ennen pitkää kotiin. Muutamia viikkoja myöhemmin Piiaa etsittiin poliisin ja vapaaehtoisten voimin lähialueiden maastosta ja vesistöistä, ja etsinnöissä lienee käytetty apuna helikopteria. 

Useita juttuun liittyviä vihjeitä on annettu muun muassa Piikkiönlahdelta. Myös vääriä havaintoja Piia Ristikankareesta tehtiin katoamisen jälkeen. KRP otti jutun tutkittavakseen vuonna 2003. Ristikankareen perhe kuuluu Jehovan todistajiin. Erään lapsuudenystävän mukaan Piiaa oli kiusattu koulussa perheen uskonnollisen suuntautumisen vuoksi.

18. tammikuuta 1990 Ristikankareen sukulaisnainen vastaanotti puhelun, jossa miehen äänellä kerrottiin tytön hautapaikka. Puhelu katkaistiin nopeasti ilman ajan jättämistä lisäkysymyksille. Poliisi ei suoraan pystynyt tekemään paikannusta, mutta noin 2007–2008 todettiin vihjeen viitanneen kiinteistön pihalla sijainneeseen puuliiteriin Sauvossa. Arkeologin avustamista tutkimuksista paikan päällä jälkiä Ristikankareesta ei löydetty. Myös Jammu Siltavuoren mökkiä Vihdissä ja toista Siltavuoreen liittyvää kiinteistöä tutkittiin Ristikankareen jäänteiden varalta, mutta löytöjä ei tehty, vaikka tätä pidettiin mahdollisena. KRP:n taholta kohdistettiin epäilyjä myös mahdolliseen katoamisen yhteyteen ruotsalaismurhaaja Anders Eklundiin tämän vuonna 2008 tunnustettua 10-vuotiaan tytön ja 31-vuotiaan naisen surmaamisen kotimaassaan. Piia Ristikankareen tapausta alettiin tutkia murhana sen jälkeen, kun poliisi oli huhtikuussa 2002 saanut haltuunsa Ruotsista tulleeksi ilmoitetun vihjekirjeen. Kirje oli päivätty Boråsissa 20. marraskuuta 2001 ja leimattu Turussa 5. joulukuuta 2001. Ruotsissa asunut henkilö kertoi käyneensä Suomessa saman vuoden huhtikuussa ja nähneensä Poliisi-TV:n jakson, jossa oli ollut esillä Piia Ristikankareen tapaus. Kirjoittaja kertoi saapuneensa Piian katoamispäivän iltana Turkuun ja lähteneensä ajamaan puolenyön aikaan Itä-Suomeen. Piikkiössä kirjoittaja oli nähnyt tajuttomalta vaikuttanutta tyttöä nostettavan valkoiseen Volvo-henkilöautoon ja mainitsi kirjeessä kyseisen auton rekisteritunnuksen. Poliisi jäljitti auton omistajan, mutta tätä ei pystytty yhdistämään Piia Ristikankareen tapaukseen. Kirje on allekirjoitettu nimimerkillä Tom on Borås, mutta kirjoittajan henkilöllisyyttä ei ole onnistuttu selvittämään. Vuonna 2013 Piia Ristikankareen lähisukulaiselle kuitenkin soitettiin vihjepuhelu, joka osoitti jälleen samaan suuntaan kuin vuoden 2001 kirje.

Kun poliisi oli julkistanut Tom on Borås -nimellä allekirjoitetun kirjeen, useat naiset kertoivat kevään ja kesän 2018 aikana joutuneensa 1970- ja 1980-luvuilla Piikkiössä tilanteisiin, jossa autoileva mies oli pysähtynyt heidän viereensä ja yrittänyt repiä heitä väkisin autoon. Myöhemmin on lisäksi käynyt ilmi, että Piian katoamisiltana 7. lokakuuta 1988 Ristikankareen lähinaapurissa sijainneella Pontelan nuorisotalolla oli järjestetty disko, johon oli jouduttu kutsumaan poliisi ja ambulanssi siellä sattuneen tappelun vuoksi. Muutama tappeluun osallinen oli toimitettu sairaalaan, ja myöhemmin joitakin mukana olleita oli tuomittu oikeudessa. Päästäkseen ison autotien varteen Piia Ristikankareen oli täytynyt kulkea nuorisotalon ohi. Poliisi ei kuitenkaan ole toistaiseksi tavoittanut ketään Piian siellä mahdollisesti nähnyttä.

Virallisesti Piia Ristikankare on julistettu kuolleeksi ja hänen kuolinpäiväkseen on merkitty 1. tammikuuta 2011. Piian äiti kuoli muutama vuosi hänen katoamisensa jälkeen ja myös tapahtuman aikaan 3-vuotias Piian pikkuveli on sittemmin kuollut.

Keväällä 2018 poliisi suoritti Ristikankareen talossa kotietsinnän ruumiskoirien avulla. Poliisin mukaan kyseessä oli lähinnä tarkistus, eikä Ristikankareen perheen jäseniä epäillä rikoksesta. Saman vuoden kesäkuussa poliisi haki Ristikankareen kotoa joitakin Piian henkilökohtaisia tavaroita DNA-näytteen saamiseksi.

Ristikankareen katoaminen on vaikuttanut keskeisesti osaan kuvataiteilija Ilona Niemen teoksista. Niemi ja Ristikankare olivat lapsuudenystäviä ja naapureita.

Rikostoimittaja Marko Niemi on käsitellyt Piia Ristikankareen katoamista podcastissaan Viimeinen johtolanka.

Lähteet 

Suomalaiset katoamistapaukset
1988
Piikkiö